“Jurnalist va blogerlar, to‘yimizni buzmanglar, to‘y to‘ydek bo‘lsin!” — Jahongir Ortiqxo‘jayev yoshlar festivali haqida

Davomi: Jahongir Ortiqxo‘jayev: “Jurnalistlar to‘yni to‘ydek qilib berishdi — endi qancha tanqid qilishsa roziman”
Toshkent shahar hokimi Jahongir Ortiqxo‘jayev “Toshkent 5 tashabbus harakati” yoshlar festivali doirasida tashkil qilingan matbuot anjumanida tadbir o‘tkazish, tashkiliy masalalar yuzasidan fikr bildirib, OAV vakillariga “to‘yimizni buzmanglar” deya hazilomuz murojaat qildi. Bu haqda “Daryo” muxbiri Mirolim Isajonov xabar bermoqda.

 Jahongir Ortiqxo‘jayev, Toshkent shahar hokimi.
“Bu bayramga juda katta tayyorgarlik ko‘rdik, ayrim xodimlarimiz 24 soatlab mehnat qilishdi. Uni yoshlarimiz uchun katta bayram, to‘ydek qilib o‘tkazishimiz kerak. OAV vakillari va blogerlarga iltimosim shuki, agar qayerdadir kamchiliklarga yo‘l qo‘yilgan bo‘lsa, saytlarda aylantirmay o‘zimizga aytishsa, zudlik bilan muammoni bartaraf qilamiz. Shuncha mehnatdan keyin ham faqat tanqidlar bo‘laversa, keyinchalik ham mana shunaqa tadbirlarni o‘tkazishga ishtiyoqimiz yo‘qolib qoladi. Sizlar ham yoshlarimizni bizdek sevsangiz xatolarimizni, avvalo, o‘zimizga ayting, biz to‘g‘rilashga tayyormiz. To‘y to‘ydek bo‘lsin! To‘yimizni buzmanglar, iltimos” — dedi Ortiqxo‘jayev.
Eslatib o‘tamiz, Toshkent shahrining markazida tashkil etilgan ushbu festival 21-maydan 25-mayga qadar madaniy va intellektual tanlovlar, sport musobaqalari, mediatreninglar, poytaxtning mashhur kishilari bilan uchrashuvlar va boshqa tadbirlarni o‘z ichiga oladi.
Ro‘yxatdan o‘tgan ishtirokchilar va mehmonlarning umumiy soni 40 ming nafarga yetdi. Lekin mehmonlar soni juda ko‘p bo‘lishi kutilmoqda, chunki kirish uchun oldindan ro‘yxatdan o‘tish shart emas. Buni shundoqqina kirish oldidan ham amalga oshirish mumkin.
Ro‘yxatdan o‘tish www.toshkent21.uz sayti orqali.